Document ID: /roh_data/filtered/fineweb-2-filterrobots_roh.jsonl.gz/72792

Il schefredactur da la «NZZ am Sonntag» Jonas Projer banduna la gasetta. Fin la fin d'avust vegn el dentant anc lavurar per l'interpresa. Sco la NZZ ha communitgà sajan ins ids ord l'auter en enclegientscha vicendaivla. Projer è pir stà dapi il matg 2021 schefredactur. L'anteriur moderatur da l'Arena bandunia la NZZ pervia da differenzas strategicas, hai num vinavant. Ad intermin surpiglian gist quatter schurnalistas e schurnalists sias incumbensas. Quai èn: Anja Burri, manadra dal ressort intern, Daniel Foppa, manader dal ressort context, Christoph Zürcher, responsabel per il layout e Thomas Stamm, manader digital.
Il cussegl d'administraziun haja cumenzà cun la tschertga d'in successur u successura da Projer.
Midadas en il mund da medias
La midada da Projer n'è betg la suletta en il mund da medias da la Svizra tudestga. Er quest onn è la chasa da medias Ringier Axel Springer sa separada da Werner de Schepper, schefredactur da Interview by Ringier, Christian Dorer schef dal Blick ha prendì congedi e Tamedia ha remplazzà ses schefredactur Arthur Rutishauser cun Raphaela Birrer.